Košické divadlo Párnokalo Slovakia si balí kufre do New Yorku

KOŠICE/ Košickému divadlu Párnokalo Slovakia sa v spolupráci so známym Divadlom Actor naskytla úžasná príležitosť, ktorá sa nepošťastí každý deň. Divadlo bolo pozvané na účinkovanie na Slovenské dni do new Yorku, kde sa v apríli predstavia drámou Ingmara Villqista Helverova noc. Pozvaniu predchádzala ešte jedna príhoda, keď divadelníci prišli ako náhradníci na poslednú chvíľu s týmto predstavením do Čiech na festival Kopřiva, odkiaľ sa vrátili s cenou za najlepšiu hru.

*„Naskytla sa nám úžasná príležitosť, ktorá neprichádza každý deň. Ako jediné divadlo zo Slovenska sme boli pozvaní do New Yorku na Slovenské dni hrať drámu Helverova noc, s ktorou sme už hosťovali v Budapešti aj v Čechách na festivale Kopřiva v Kopřivnici, kde sme získali cenu za najlepšie predstavenie,“* hovorí riaditeľ divadla Párnokalo Slovakia František Balog, inak člen činohry Národného divadla v Košiciach a pokračuje v rozprávaní*: „Podarilo sa nám dohodnúť so slovenským konzulátom v USA, ktorý nás pozval zahrať toto predstavenie a poskytol nám prenájom divadla. Sme veľmi vďační Fondu na podporu umenia, od ktorého sme získali podporu, z ktorej si vieme hradiť tie najzákladnejšie veci a môžeme vycestovať do Ameriky. Veľmi sa z toho tešíme, lebo pre naše divadlo je to veľká vec, ísť hrať až takto ďaleko. Dúfam, že sa divákom - Slovákom žijúcim v New Yorku toto predstavenie bude páčiť. Po predstavení bude beseda a rozhovory s nami o tom, ako sa teraz žije na Slovensku, ako sa im žije v Amerike.*

**Odbehli si zahrať do Čiech a vrátili sa ocenení**

Zdá sa, že Helverova noc prináša tomuto divadlu šťastie. Pozvaniu do USA predchádzala milá príhoda súvisaca s divadelným festivalom. *„Ono to bola úplná náhoda, my sme boli hrať Helverovu noc na medzinárodnom festivale v Budapešti. Keď sme tam boli hrať, tak nám zrazu volali z Čiech, že im na festivale vypadlo jedno predstavenie. Dostali odporúčanie na nás, tak či by sme boli ochotní, keď je to tak narýchlo prísť zahrať. Ježišmária, zhíkol som, opýtam sa kolegyne Diany Semanovej, ktorá v predstavení so mnou hrá, vravím, ale ona určite bude súhlasiť. Tak sme nešli domov, ale zastavili sme sa ešte v Kopřivnici na festivale. Bolo to pre nás veľké dobrodružstvo. Tak sme tam došli, zahrali predstavenie, vrátili sa domov a potom nám prišla správa, že sme získali cenu za najlepšie predstavenie, takže bolo to pre nás také milé prekvapenie, s ktorým sme vôbec nerátali,“* usmieva sa František Balog.